นิกเกอิปิดพุ่ง 199 จุด หลังหุ้นการเงินพุ่งรับถ้อยแถลง”เยลเลน”
นิกเกอิปิดพุ่ง 199 จุด หลังหุ้นการเงินพุ่งรับถ้อยแถลง"เยลเลน"
15 ก.พ. 2560

ดัชนีนิกเกอิตลาดหุ้นโตเกียวปิดพุ่งขึ้นในวันนี้ โดยดัชนีนิกเกอิปิดพุ่งขึ้น 199.00 จุด หรือ 1.03% แตะที่ 19,437.98 จุดโดยได้แรงหนุนจากสกุลเงินเยนที่อ่อนค่าลงเมื่อเทียบกับดอลลาร์ และหุ้นกลุ่มการเงินที่พุ่งขึ้นตามทิศทางหุ้นกลุ่มการเงินในตลาดหุ้นต่างประเทศเมื่อคืนนี้ หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณการปรับขึ้นอัตราดอกเบี้ย
ตลาดหุ้นโตเกียวปรับตัวอย่างแข็งแกร่งตลอดทั้งวัน หลังจากที่นางเยลเลนได้แสดงมุมมองที่เป็นบวกต่อแนวโน้มเศรษฐกิจสหรัฐ ในระหว่างการแถลงต่อคณะกรรมาธิการด้านการเงินของสภาคองเกรสเมื่อวานนี้ พร้อมกับส่งสัญญาณว่าอาจจะมีการปรับขึ้นอัตราดอกเบี้ยในการประชุมเดือนมี.ค.
หุ้นกลุ่มการเงินปรับตัวขึ้นตามทิศทางหุ้นกลุ่มการเงินในตลาดต่างประเทศ เนื่องจากนักลงทุนขานรับถ้อยแถลงของนางเยลเลน ขณะที่หุ้นที่ต้องพึ่งพาการส่งออก ดีดตัวขึ้นเพราะได้แรงหนุนจากการอ่อนค่าของเงินเยน
ในบรรดาหุ้นกลุ่มธนาคารนั้น  มิตซูบิชิ ยูเอฟเจ ไฟแนนเชียล พุ่งขึ้น 1.7% หุ้นมิซูโฮ ไฟแนนเชียล กรุ๊ป ปรับขึ้น 1.2%ส่วนหุ้นที่ได้แรงหนุนจากการอ่อนค่าของเงินเยนนั้น หุ้นอีซูซุ มอเตอร์ส ปรับตัวขึ้น 1.9% และหุ้นพานาโซนิค พุ่งขึ้น 3.2%